text: РЕГЛАМЕНТ ЗА ИЗПЪЛНЕНИЕ (ЕС) № 756/2013 НА КОМИСИЯТА
  от 6 август 2013 година
  за изменение на Регламент (ЕО) № 657/2008 за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на мляко и някои млечни продукти на учениците в учебните заведения
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 102 във връзка с член 4 от него,
  като има предвид, че:
  (1)
  С Регламент (ЕО) № 657/2008 на Комисията (2) се определят правила за прилагане на Регламент (ЕО) № 1234/2007 по отношение на помощта от Съюза за доставянето на някои млечни продукти на учениците в учебните заведения съгласно член 102 от посочения регламент. С цел да се подобри административното и финансовото управление на схемата за раздаване на мляко в училищата, следва да бъдат уточнени някои правила.
  (2)
  В член 11, параграф 2 от Регламент (ЕО) № 657/2008 се предвижда, че заявленията за плащане може да се отнасят за периоди от един до седем месеца. Целесъобразно е да се уточни, че всеки такъв период следва да е в рамките на една и съща учебна година, започваща на 1 август и завършваща на 31 юли.
  (3)
  В член 15, параграф 4 от Регламент (ЕО) № 657/2008 се предвижда, че проверките на място се извършват през целия период от 1 август до 31 юли и се отнасят за период, покриващ поне предходните 12 месеца. С цел да се повиши ефективността на проверките, периодът от време за извършване на проверките на място следва да обхваща учебната година, започваща на 1 август и завършваща на 31 юли, за която се отнасят проверките, и следващите 12 месеца, като се остави на държавите членки да решават относно графика за проверките на място в рамките на посочения период от време. Проверките на място обаче следва да обхващат период от поне четири месеца от съответната учебна година. Следва да бъдат определени също крайни срокове за приключване на проверките на място и на докладите за проверките.
  (4)
  С цел да бъдат взети предвид крайните срокове за проверките на място, определени в настоящия регламент, крайният срок за съобщаване на информацията, предвидена в член 17, параграф 1 от Регламент (ЕО) № 657/2008, следва да бъде изменен. Освен това е необходимо да се уточни, че посочените в същия член уведомления се отнасят до продуктите, раздадени през съответната учебна година, започваща на 1 август и завършваща на 31 юли.
  (5)
  С цел да се прецени каква част от децата участват в схемата за раздаване на мляко в училищата, е целесъобразно да се предвиди представянето на допълнителна информация в съответствие с член 17, параграф 2 от Регламент (ЕО) № 657/2008.
  (6)
  Поради това Регламент (ЕО) № 657/2008 следва да бъде съответно изменен.
  (7)
  Необходимо е новите правила да бъдат приложими от началото на новата учебна година, която започва на 1 август 2013 г.
  (8)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 657/2008 се изменя, както следва:
  1)
  В член 11 параграф 2 се заменя със следното:
  „2. Държавите членки уточняват честотата на подаване на заявления. Последните може да се отнасят за периоди от един до седем месеца в рамките на една и съща учебна година, започваща на 1 август и завършваща на 31 юли.“
  2)
  Член 15 се изменя, както следва:
  а)
  параграф 4 се заменя със следното:
  „4. Проверките на място се извършват през учебната година, започваща на 1 август и завършваща на 31 юли, за която те се отнасят (период N), или през следващите 12 месеца (период N + 1), или и през двата периода.
  Проверките на място обхващат период от поне четири месеца от учебната година, за която се отнасят (период N).
  Всяка проверка на място се счита за приключена, когато е налице съответният доклад за проверката, посочен в параграф 8.“;
  б)
  в параграф 8 се добавя следната алинея:
  „Всички доклади за проверки се приключват не по-късно от 12 месеца след края на учебната година, започваща на 1 август и завършваща на 31 юли, за която се отнасят съответните проверки на място (период N + 1).“
  3)
  Член 17 се изменя, както следва:
  а)
  в параграф 1 уводното изречение се заменя със следното:
  „1. Най-късно до 31 октомври всяка година държавите членки представят на Комисията следната информация относно продуктите, раздадени през учебната година, започваща на 1 август и завършваща на 31 юли, която е приключила през предходната календарна година, с разбивка по заявители, както е посочено в член 6 от настоящия регламент:“;
  б)
  в параграф 2 се добавят следните букви:
  „е)
  приблизителния брой на децата, които посещават редовно учебните занятия, във всички учебни заведения, участващи в схемата за раздаване на мляко в училищата;
  ж)
  приблизителния брой на децата, отговарящи на условията на схемата за раздаване на мляко в училищата.“
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Прилага се от учебната година, започваща на 1 август 2013 г. и завършваща на 31 юли 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 6 август 2013 година.